hu en ja en en sk hu de sk hu de hu en en en hu et hu hu hu hu en hu hu hu hu hu hu hu hu hu hu hu hu en hu hu hu hu sk en hu cs sk en es sk en en sk en en
Útmutató a botlófák metszéséhez - BROZ
A botlófa nem egy fűzfafajta, hanem tulajdonképpen egy célirányos gazdálkodási mód. A múltban vidékünk vizenyős részein a botlófák aránylag gyakoriak voltak, egyedi formájukkal a dunamenti táj jellegzetességei közé tartoztak. Őseink rendszeresen metszették ezeket a fákat, főleg tüzelőfa és fűzfavessző beszerzése céljából. A fűznek azt a tulajdonságát használták ki, hogy a metszés után nagyon gyorsan hoz új leveles hajtásokat, így rövid idő alatt megújul a levágott koronája.
De nem csak az ember húzott hasznot a fák alakításának ezen módjából. A metszés sok fajnak, még magának a fűzfának is hasznára van, mivel így hosszabb ideig él. A rendszeresen metszett fűzfák törzse egészen impozáns méreteket ölthet, elérheti akár az 5 méter átmérőt is. A törzs közepében az évek során fokozatosan fakorhadékkal kitöltött üregek alakulnak ki. Ez a fák életére nincs káros hatással, mivel a tápanyagokat közvetlenül a kéreg alatti rész szállítja, így akár több mint 120 éves kort is megélhetnek. A botlófák üregei élőhelyet és menedéket nyújtanak a korhadéklakó élőlényeknek és azoknak a fajoknak, amelyek faodvakban fészkelnek.
A fűzfa odva tulajdonképpen egy komplett ökoszisztémát alkot, amelyben gombák, lárvák, bogarak, lepkék, hangyák számtalan faja él. Az odvak gyakran denevérek és nyestek búvóhelyéül is szolgálnak, vagy vörösbegyek, vadkacsák fészkelőhelyéül.
Azoknál a fáknál alkalmazzuk ezt a metszést, amelyeket már a múltban így alakítottak ki (hacsak nem saját magunk szeretnénk fiatal botlófákat kinevelni). Talán ismerünk ilyeneket a környékünkön, falvainkban, vagy akár a saját telkünkön, esetleg emlékezünk olyan konkrét fákra fiatalkorunkból, amelyeket valamikor így metszettek. Vegyük számba ezeket a fákat a környezetünkben. Könnyen felismerhetők koronájuk jellegzetes, a megvastagodott törzsből induló “csúcsos” elágazódásából (1. ábra, jobb oldali kép). A törzsön jelentősen vastagabb kéreg figyelhető meg, mint az ágakon.
Ha ilyen fát találunk, az egyik lehetőség lefotózni azt és elküldeni a broz@broz.sk címre konzultáció céljából, ők szívesen adnak tanácsot.
Az ágakat a törzshöz nem túl közel, de attól nem is nagyon távol – nagyjából 4-7 cm-re – kell lemetszeni (2. ábra)
A vágásnak lehetőleg teljesnek és tisztának kell lennie, ezt leginkább motorfűrésszel tudjuk elérni. Mindig tartsuk be a munkavédelmi előírásokat és használjunk védőfelszerelést. A fűzfákat az esetek nagy részében csak létráról lehetséges metszeni, ezért legyünk fokozottan óvatosak.
VIGYÁZAT! Az ágakat először alulról, nagyjából 1/3 részig vágjuk be, mivel ha felülről kezdjük metszeni, az ág súlya lehasíthatja az egész kérget.
A pontos folyamatot a 3. ábrán láthatjuk.
Az ág metszése “háromszorra”. Az 5 cm-nél vastagabb ágakon(vagyis amelyeknél fennáll a lehasadás vagy a kéreg letépésének veszélye) az ággyűrűtől 10-20 cm távolságra, alulról ejtjük az első vágást az ág tengelyére merőlegesen, az átmérőjének nagyjából 1/3-áig. A második vágás az ággyűrűtől kb. 30-40 cm-re, felülről lefelé történjen. A képződött csonk ággyűrűre metszéssel távolítható el.
A fűzet a téli időszakban kell metszeni, amikor szünetel a tápanyagok áramlása. Legjobb, ha február végéig, de maximum március közepéig el tudjuk végezni. Akkor már sohasem, amikor a levelek fakadnak. A botlófákat 5-7 évente ideális metszeni, tehát mindig jegyezzük meg a metszés időpontját, hogy az adott időben meg tudjuk ismételni.
VIGYÁZAT! Csak olyan terepen végezzünk metszést, ahol megbizonyosodtunk arról, hogy a megmetszett fákat napfény fogja érni. Ha sűrűn benőtt környezetben, árnyékban vannak, és a környező fákat nem metsszük meg, nincs értelme a metszésnek, mivel nem fog új hajtásokat hozni, így a metszéssel többet ártunk, mint használunk.
A fűzfák metszéséhez, hacsak nincsenek közvetlenül a mi területünkön, a telek tulajdonosának az engedélye szükséges. Tehát amennyiben a tulajdonos a község vagy város, a község vagy város beleegyezése szükséges. Ha a megmetszendő fák erdőterületen találhatók, az illetékes erdészettel kell kapcsolatba lépni, ha ismerjük akkor közvetlenül az adott erdőrészért felelős erdésszel.
Amennyiben védett területről van szó, az Állami természetvédelmi hivatallal kell felvenni a kapcsolatot, amely ellenőrzi, hogy a metszés összhangban van-e a védett terület kezelési programjával. Amennyiben gond lenne felvenni a kapcsolatot a hivatallal, vagy azonosítani a területet, amelyen a fűzek találhatók, a broz@broz.sk címen vagy a 0944614290-es telefonszámon lehet segítséget kérni.
Szlovák nyelvű eredeti cikk.
PreviousPrevious post:Kerékpárral a SzigetrétenNextNext post:Lápos élőhelyek helyreállítása Kolozsnéma határában – a Rámszari Egyezmény 50. évfordulójának alkalmából
Bratislavské regionálne ochranárske združenie
© 2022 BROZ. Všetky práva vyhradené.